Tarybos sprendimas
1993 m. lapkričio 22 d.
dėl statistinių duomenų, kurie panaudojami nustatant Europos pinigų instituto finansinius išteklius
(93/716/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į prie jos pridėto Protokolo dėl Europos pinigų instituto statuto 16.1 ir 16.2 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Valdytojų komiteto nuomonę,
atsižvelgdama į Pinigų komiteto nuomonę,
kadangi 1994 m. sausio 1 d. įkuriamas Europos pinigų institutas (toliau - EPI);
kadangi EPI aprūpinamas nuosavais ištekliais;
kadangi EPI išteklių dydį nustato EPI taryba;
kadangi EPI ištekliai sudaro nacionalinių centrinių bankų įnašai pagal Protokolo dėl EPI statuto 16.2 straipsnyje numatytą tvarką;
kadangi indėlis į EPI finansinius išteklius bus nustatytas iki antrojo etapo pradžios;
kadangi statistinius duomenis, kurie panaudojami nustatant indėlį į finansinius išteklius, pateikia Komisija pagal Tarybos patvirtintas taisykles;
kadangi pagal šį sprendimą Tarybos priimtos taisyklės nesudaro pagrindo kitiems teisės aktams, kuriuos Taryba gali priimti kitose srityse;
kadangi reikia apibrėžti naudojamų duomenų pobūdį ir šaltinius bei indėlio skaičiavimo metodą;
kadangi 1989 m. vasario 13 d. Tarybos direktyva 89/130/EEB, Euratomas dėl bendrojo nacionalinio produkto rinkos kainomis įvertinimo suderinimo [3] nustato duomenų apie bendrąjį vidaus produktą rinkos kainomis tvirtinimo valstybėse narėse tvarką; kadangi valstybės narės privalo imtis visų priemonių, reikalingų užtikrinti, kad duomenys būtų perduoti Komisijai,
NUSPRENDĖ:
1 straipsnis
Statistinius duomenis, kurie panaudojami nustatant nacionalinių centrinių bankų įnašus į EPI finansinius išteklius, teikia Komisija pagal kituose šiame sprendime nustatytas taisykles.
2 straipsnis
Duomenys apie gyventojų skaičių ir bendrąjį vidaus produktą rinkos kainomis (toliau - BVP rinkos kainomis) nustatomi pagal galiojančią Europos integruotų ekonominių sąskaitų sistemą (ESS). BVP rinkos kainomis reiškia BVP rinkos kainomis, kaip apibrėžta Direktyvos 89/130/EEB, Euratomas 2 straipsnyje.
3 straipsnis
Naudojami 1992 m. duomenys apie gyventojų skaičių. Bendro gyventojų skaičiaus per metus vidurkis naudojamas pagal ESS rekomendaciją.
4 straipsnis
Naudojami 1987-1991 m. duomenys apie BVP rinkos kainomis. Kiekvienos valstybės narės duomenys apie BVP rinkos kainomis išreiškiami nacionaline valiuta einamosiomis kainomis.
5 straipsnis
Duomenis apie gyventojų skaičių iš valstybių narių surenka Komisija (Eurostat).
6 straipsnis
1988-1991 m. duomenys apie BVP rinkos kainomis gaunami pagal Direktyvą 89/130/EEB, Euratomas. 1987 m. duomenis Komisija (Eurostat) surenka iš valstybių narių, kurios suderina juos su 1988-1991 m. duomenimis apie BVP rinkos kainomis.
7 straipsnis
1. Valstybės narės gyventojų dalis bendrame Bendrijos gyventojų skaičiuje yra jos dalis bendrame valstybių narių gyventojų skaičiuje, išreikšta procentais.
2. Kiekvienos valstybės narės duomenys apie kiekvienų metų BVP rinkos kainomis, išreikšti nacionalinėmis valiutomis, perskaičiuojami į skaičius, išreikštais ekiu. Šiam tikslui taikomas keitimo kursas yra lygus visų darbo dienų per metus keitimo kursų vidurkiui. Kiekvienos dienos keitimo kursą apskaičiuoja Komisija ir paskelbia Europos Bendrijų oficialiojo leidinio"C" serijoje.
3. Valstybės narės dalis Bendrijos BVP rinkos kainomis yra jos BVP rinkos kainomis dalis bendrame valstybių narių penkerių metų BVP rinkos kainomis, išreikšta procentais.
8 straipsnis
Nacionalinio centrinio banko svoris sudarant finansinius išteklius yra skaičiuojamas kaip atitinkamos valstybės narės dalies bendrame Bendrijos gyventojų skaičiuje ir BVP rinkos kainomis aritmetinis vidurkis.
9 straipsnis
Siekiant užtikrinti skaičiavimo tikslumą įvairiuose jo etapuose turi būti naudojama pakankamai skaitmenų. Nacionalinių centrinių bankų svoris finansiniuose ištekliuose išreiškiamas keturių skaičių po kablelio tikslumu.
10 straipsnis
Šiame sprendime nurodytus duomenis Komisija pateikia valstybių narių centrinių bankų Valdytojų komitetui iki 1994 m. sausio 1 d.
Priimta Briuselyje, 1993 m. lapkričio 22 d.